KINNULAN LUKION

OPISKELIJAHUOLTOSUUNNITELMA

#### Päivitetty 6.4.2016

Sisällys

[1. OPPILASHUOLLON TAVOITTEET JA TOIMINTAPERIAATTEET 3](#_Toc404260472)

[2. OPPILASHUOLLON KOKONAISTARVE JA KÄYTETTÄVISSÄ OLEVAT OPPILASHUOLTOPALVELUT 3](#_Toc404260473)

[3. YHTEISÖLLINEN OPPILASHUOLTO JA SEN TOIMINTATAVAT 4](#_Toc404260474)

[3.1 Koulun oppilashuoltoryhmä 4](#_Toc404260475)

[3.2 Ohjaus ja nivelvaiheyhteistyö 5](#_Toc404260476)

[3.2.1 Prosessin kulku nivelvaiheissa 5](#_Toc404260476)

[4. YKSILÖKOHTAINEN OPPILASHUOLTO 6](#_Toc404260477)

[4.1 Yksilökohtainen oppilashuoltoprosessi 6](#_Toc404260478)

[4.2 Oppilashuoltokertomusten laatiminen 7](#_Toc404260485)

[4.3 Oppilashuoltorekisteri 7](#_Toc404260486)

[5. OPPILASHUOLLON MONIALAISET PALVELUT 8](#_Toc404260487)

[5.1 Kouluterveydenhuolto 8](#_Toc404260488)

[5.2 Psykososiaaliset palvelut – koulupsykologi ja koulukuraattori 9](#_Toc404260489)

[5.3 Tulkitsemis- ja avustajapalveluiden tuki 10](#_Toc404260490)

[5.4 Kouluruokailu 10](#_Toc404260491)

[5.5 Oppilashuolto ja lastensuojelu 10](#_Toc404260492)

[5.6 Perheneuvola 11](#_Toc404260493)

[5.7 Lasten- ja nuorisopsykiatrian poliklinikka 11](#_Toc404260494)

[5.8 KiVa-koulu 12](#_Toc404260495)

[6. TURVALLINEN ARKI 13](#_Toc404260496)

[6.1 Turvallisuuden edistäminen 13](#_Toc404260497)

[6.2 Toiminta äkillisissä kriiseissä ja uhka- ja vaaratilanteissa 13](#_Toc404260498)

[6.3 Oppilaiden suojaaminen väkivallalta, kiusaamiselta ja häirinnältä 13](#_Toc404260499)

[6.4 Järjestyssäännöt ja seuraamukset 14](#_Toc404260500)

[6.5 Poissaolojen seuranta 14](#_Toc404260501)

[7. YHTEISTYÖ OPPILAIDEN JA HEIDÄN HUOLTAJIENSA KANSSA 14](#_Toc404260502)

[7.1 Oppilaan vaikuttamismahdollisuudet kouluyhteisössä 14](#_Toc404260503)

[7.2 Kodin ja koulun välinen yhteistyö 15](#_Toc404260504)

[7.3 Huoltajille tiedottaminen 15](#_Toc404260505)

[7.4 Tiedonsaanti 15](#_Toc404260506)

[8. OPPILASHUOLTOTYÖN TOTEUTTAMINEN JA SEURANTA 16](#_Toc404260507)

[8.1 Oppilashuoltoryhmän työn arviointi 16](#_Toc404260508)

[8.2 Ennaltaehkäisevän oppilashuoltotyön arviointi koko kouluyhteisön tasolla 16](#_Toc404260509)

# Liitteet1. OPISKELIJAHUOLLON TAVOITTEET JA TOIMINTAPERIAATTEET

Opiskelijahuollolla tarkoitetaan opiskelijan hyvän oppimisen, hyvän psyykkisen ja fyysisen terveyden sekä sosiaalisen hyvinvoinnin edistämistä ja ylläpitämistä. Sitä toteutetaan koko oppilaitosyhteisöä tukevana monialaisena yhteisöllisenä ja yksilökohtaisena opiskelijahuoltona oppilaiden ja heidän huoltajiensa, koulutoimen, sosiaali- ja terveystoimen ja muiden palveluverkostojen kanssa.

Opiskelijahuollon tavoitteena on

* edistää opiskelijoiden oppimista, terveyttä ja hyvinvointia
* edistää opiskelijoiden osallisuutta
* ehkäistä ongelmien syntyä korjaavan työn sijaan
* edistää koulun ja opiskeluympäristön hyvinvointia, terveellisyyttä ja turvallisuutta, esteettömyyttä, yhteisöllistä toimintaa sekä kodin ja koulun yhteistyötä
* mahdollistaa varhainen, matalan kynnyksen tuki tarvitseville
* tukea yksilöä yhteisöä kehittämällä
* tukea opettajan työtä

# 2. OPPILAS- JA OPISKELIJAHUOLLON KOKONAISTARVE JA KÄYTETTÄVISSÄ OLEVAT OPISKELIJAHUOLTOPALVELUT

Kinnulan kunnassa on kaksi alakoulua (Nurmela ja Muhola) yläkoulu (Keskuskoulu) ja lukio. Lukuvuonna 2015-2016 Muholan koulussa on esiopetuksessa 20 lasta ja perusopetuksessa 29 oppilasta; Nurmelan koulussa on 94 oppilasta; Keskuskoulussa on 70 oppilasta ja lukiossa on 39 opiskelijaa. Koulujen oppilaista on **14** oppilasta erityisen tuen piirissä (Muholassa 4, Nurmelassa 1, Keskuskoulussa 9). Tehostettua tukea järjestetään noin **3** oppilaalle peruskoulussa (Nurmelassa) ja yleistä tukea **2** oppilaalle perusopetuksessa (Muholassa).

Kunta tarjoaa oppilailleen psykologin, koulukuraattorin ja terveydenhuollon palveluja. Perusopetuksen oppilailla on mahdollisuus päästä keskustelemaan psykologin kanssa viimeistään seitsemäntenä koulutyöpäivänä sen jälkeen, kun oppilas on tätä pyytänyt ja kiireellisissä tapauksissa samana tai seuraavana koulutyöpäivänä. Kunnan psykologi hoitaa esikoulun, peruskoulun ja lukion psykologin palvelut. Kunnan psykologille on mitoitettu työskentelyaikaa **1 päivän** viikossa.

Kouluterveydenhoitaja pitää vastaanottoa koululla yhden työpäivän viikossa. Oppilailla on tuolloin mahdollisuus myös välittömään yhteydenottoon terveydenhuoltoon. Terveydenhoitaja ohjaa oppilaita kunnan terveyskeskuksen lääkärin vastaanotolle tarvittaessa.

Koulukuraattoripalvelua on Kinnulassa 12 tuntia viikossa.

Koulukohtaiset oppilas- ja opiskelijahuoltoryhmät (KOR) vastaavat esikoulun, peruskoulun ja lukion yhteisöllisen oppilashuoltotyön suunnittelusta, kehittämisestä, toteuttamisesta ja arvioinnista. Ryhmän tehtävänä on myös oppilas- ja opiskelijahuollon kehittäminen ja seuranta. KOR kokoontuu neljä kertaa vuodessa eli kaksi kertaa lukukaudessa.

# 3. YHTEISÖLLINEN OPPILAS- JA OPISKELIJAHUOLTO JA SEN TOIMINTATAVAT

## 3.1 Koulujen oppilas- ja opiskelijahuoltoryhmät

Kullakin Kinnulan koululla on oma koulukohtainen yhteisöllinen oppilas- ja opiskelijahuoltoryhmänsä (KOR), kuitenkin niin, että Keskuskoululla ja lukiolla on yhteinen KOR. KOR vastaa koulun yhteisöllisestä oppilashuollon suunnittelusta, kehittämisestä, toteuttamisesta ja arvioinnista. Nurmelassa ryhmään kuuluvat rehtori, opinto-ohjaaja, erityisopettaja, terveydenhoitaja, psykologi, kuraattori, alakoulun opettaja, esiopetuksen opettaja, oppilaiden edustaja sekä huoltajien edustaja. Muholassa ryhmään kuuluu kaikki muut edellä mainitut paitsi esiopetuksen opettaja.

Keskuskoulun ja lukion KOR:ään kuuluvat rehtori, opinto-ohjaaja, erityisopettaja, terveydenhoitaja, psykologi, kuraattori, opettaja yläkoulusta, opettaja lukiosta, tukioppilas, lukion oppilaskunnan edustaja sekä huoltajien edustaja.

Oppilas- ja opiskelijahuoltoryhmää johtaa rehtori. Ryhmän keskeinen tehtävä on yhteisön hyvinvoinnin ja turvallisuuden edistäminen sekä muun yhteisöllisen opiskelijahuollon toteuttaminen. Koulun KOR käsittelee vain koulun yleisiä asioita, jolloin ryhmän kokoonpanolla ei ole salassapidon kannalta merkitystä.

Yhteisöllisen opiskelijahuoltotyön tehtävät:

* Kouluympäristön hyvinvointia, terveellisyyttä, esteettömyyttä ja turvallisuutta lisäävät toimet mm. tilankäyttö
* Oppimisen järjestäminen hyvinvointia ja mielenterveyttä tukevina toimina
* Nuorten tunne- ja vuorovaikutustaitojen sekä nuorten ryhmien toiminnan edistäminen
* Kiusaamista, väkivaltaa ja häirintää ehkäisevät ja vähentävät toimet
* Terveellisiä elintapoja ja vireyttä lisäävät toimet
* Nuorten osallisuutta lisäävät toimet
* Huoltajien osallisuutta lisäävät toimet
* Pedagogiset menetelmät, oppiainesisällöt ja opiskelijahuollon yhteys oppimiskokonaisuuksiin
* Yhteistoiminta ulkopuolisten tahojen kanssa (mm. palotarkastus, työpaikkaselvitys, koulun terveydellisten olojen selvitys)
* Riskien ennakointi ja vaaratilanteisiin varautuminen
* Yksittäistä nuorta koskevan monialaisen opiskelijahuoltotyön sekä opiskelijahuoltopalveluiden tarpeen, toteutumisen ja toimintatavan seuranta, arviointi ja kehittäminen
* Huomioi Kinnulan kunnan lasten ja nuorten hyvinvointisuunnitelman
* Opiskelijahuollon toteutuksen seuranta (omavalvonta)
* Koulun ilmapiiriin, toimintatapoihin ja järjestyssääntöihin liittyvät asiat

Yhteisöllisistä opiskelijahuoltoryhmän kokoontumisista kootaan muistio. Muistioon kirjataan aika, paikka, läsnäolijat sekä käsitellyt asiat. Käsitellyistä asioista kirjataan lyhyesti keskustellut asiat, päätökset sekä suunnitelma niiden toteuttamiseen ja vastuuhenkilöt. Muistioon ei kirjata yksittäistä opiskelijaa koskevia asioita. Muistiot kootaan tulosteina kansioon. Kirjaamisesta vastaava henkilö nimetään kokouksen aluksi paikalla olevista ryhmän vakinaisista jäsenistä.

Monialainen opiskelijahuollon ohjausryhmä on Wiitaunionin ja Kinnulan kunnan koulujen yhteinen ja vastaa yleisestä oppilas- ja opiskelijahuollon suunnittelusta, kehittämisestä, ohjauksesta ja arvioinnista.

## 3.2 Ohjaus ja nivelvaiheyhteistyö

Ohjaustoiminnan tarkoituksena on tukea opiskelijan onnistumista lukion eri vaiheissa, vahvistaa opiskelutaitoja ja itseohjautuvuutta sekä kehittää opiskelijan valmiuksia tehdä opintojaan koskevia valintoja. Opintojen edetessä työelämään tutustumisen ja tulevaisuuden vaihtoehtojen suunnittelemisen merkitys kasvaa. Ohjauksella vahvistetaan myös yhteistyötaitoja sekä kykyä toimia erilaisissa ryhmissä ja ottaa vastuuta omasta ja yhteisestä työstä. Ohjauksen tehtävänä on osaltaan estää opiskelijoiden syrjäytymistä ja edistää tasa-arvoa.

Ohjaustoiminta muodostaa koko perusopetuksen ja lukion kestävän jatkumon, jonka toteutuminen taataan siten, että ohjaustyöhön osallistuvat opettajat toimivat yhteistyössä opiskelijan opintopolun aikana ja etenkin nivelvaiheissa. Kaikkien opettajien tehtävänä on ohjata opiskelijaa oppiaineiden opiskelussa sekä auttaa häntä kehittämään oppimaan oppimisen taitojaan ja oppimisen valmiuksiaan sekä ennaltaehkäistä opintoihin liittyvien ongelmien syntymistä. Jokaisen opettajan tehtävänä on opiskelijoiden persoonallisen kasvun, kehityksen ja osallisuuden tukeminen.

##### 3.2.1 Prosessin kulku nivelvaiheissa

**Yläkoulusta toiselle asteelle**

Opinto-ohjaaja käy jokaisen 9. luokkalaisen kanssa vähintään kerran yksilökeskustelun jatko-opintoihin liittyen. Opinto-ohjaaja informoi huoltajia vanhempainillassa ja kirjeitse koskien jatko-opintovaihtoehtoja ja yhteishaun toteuttamista. Yhteishaku tehdään yhdessä opinto-ohjauksen luokkatunnilla. Jälkiohjausta varten opinto-ohjaaja on tavoitettavissa myös kesäkuussa. Tarvittaessa opinto-ohjaaja ottaa yhteyttä etsivään nuorisotyöntekijään. Yhteistyössä toisen asteen oppilaitosten kanssa pidetään siirtopalavereja koskien oppilaita, joiden kohdalla se on tarpeellista. Kinnulan aineenopettajat ovat pääosin samoja yläkoulussa ja lukiossa, joten Kinnulan lukioon siirtyvien osalta tiedonsiirto ei vaadi erityisiä toimenpiteitä. Lukio-opintojen keskeytyessä pyritään opiskelijan syrjäytymistä ehkäisemään ohjaamalla hänet nuorisotoimen tukitoimien pariin. Tarvittaessa ollaan yhteydessä uraohjaajaan.

# 4. YKSILÖKOHTAINEN OPISKELIJAHUOLTO

## 4.1 Yksilökohtainen opiskelijahuoltoprosessi

# Yksilökohtaisessa opiskelijahuoltoasian käsittelyssä asiantuntijaryhmä kootaan tarpeen mukaan. Se sisältää yksittäiselle opiskelijalle suunnatut kouluterveydenhuollon palvelut, opiskelijahuollon psykologi- ja kuraattoripalvelut, monialaiset yksilökohtaiset opiskelijahuollon palvelut ja erityislaitoksissa järjestettävät sosiaali- ja terveyspalvelut.

# Yksilökohtainen opiskelijahuolto edellyttää aina opiskelijan ja tarpeen vaatiessa huoltajan suostumusta (esim. Wilma-viesti). Opiskelijan osallisuus, toivomukset ja mielipiteet otetaan huomioon häntä koskevissa toimenpiteissä ja ratkaisuissa opiskelijan henkilökohtaisten edellytysten mukaisesti. Opiskelijan yksilöidyllä kirjallisella suostumuksella hänen asiansa käsittelyyn voi osallistua esim. asiantuntija tai opiskelijan läheinen.

# Yksilöllisen opiskelijahuollon prosessi silloin, kun ennalta ehkäisevät ja yleisen tuen tukitoimet eivät riitä, tai tarvitaan asioiden laajempaa käsittelyä:

# Huoli nuoresta nousee

# Keskustelu nuoren ja/tai huoltajan kanssa

# Jos edelleen tarpeen, kootaan monialainen asiantuntijaryhmä. Ehdotus ryhmän kokoonpanosta tulee hyväksyttää ensin opiskelijalla tai huoltajalla.

1. Ryhmän kutsuu koolle se, jonka työnkuvaan opiskelijan asian käsittely eniten kuuluu tai jonka huoli on ensimmäisenä herännyt. Vireille panija voi olla ryhmänohjaaja, erityisopettaja tai joku muu opiskelijahuoltohenkilöstöön kuuluva.
2. Ryhmä nimeää keskuudestaan vastuuhenkilön.
3. Ryhmä laatii asian käsittelystä opiskelijahuoltokertomuksen ja suunnittelee tukitoimet.
4. Seuranta

## 4.2 Opiskelijahuoltokertomusten laatiminen

Yksittäistä opiskelijaa koskevan asian käsittelystä asiantuntijaryhmässä laaditaan opiskelijahuoltokertomus. Ryhmän vastuuhenkilö kirjaa yksilökohtaisen opiskelijahuollon järjestämiseksi ja toteuttamiseksi välttämättömät tiedot opiskelijahuoltokertomukseen. Kirjauksia voivat tehdä myös muut asiantuntijaryhmän jäsenet. Kertomus laaditaan jatkuvaan muotoon, joka etenee aikajärjestyksessä.

Kertomukseen kirjataan seuraavat asiat:

* yksittäisen opiskelijan nimi, henkilötunnus, kotikunta ja yhteystiedot sekä alaikäisen opiskelijan huoltajan tai muun laillisen edustajan nimi ja yhteystiedot
* asian aihe ja vireille panija
* opiskelijan tilanteen selvittämisen aikana toteutetut toimenpiteet, kuten arviot, tutkimukset ja selvitykset
* tiedot asian käsittelystä opiskelijahuoltoryhmän kokouksessa
* kokoukseen osallistuneet henkilöt ja heidän roolinsa
* kokouksessa tehdyt päätökset, päätösten toteuttamissuunnitelma sekä toteuttamisesta ja seurannasta vastaavat tahot
* toteutetut toimenpiteet
* kirjauksen päivämäärä sekä kirjauksen tekijä ja hänen ammattiasemansa.

Jos sivulliselle annetaan opiskelijahuoltokertomukseen sisältyviä tietoja, asiakirjaan on lisäksi merkittävä mitä tietoja, kenelle sivulliselle ja millä perusteella tietoja on luovutettu.

Oppilas- ja opiskelijahuoltokertomuksen lomakepohja on liitteenä.

## 4.3 Opiskelijahuoltorekisteri

Opiskelijahuoltokertomukset sekä muut opiskelijahuoltotehtävissä laaditut tai saadut yksittäistä opiskelijaa koskevat asiakirjat tallennetaan opiskelijahuoltorekisteriin. Opetuksen järjestäjä vastaa henkilötietojen käsittelystä ja ylläpitää rekisteriä. Rekisterin vastuuhenkilö, erityisopettaja Satu Härö, päättää tietojen luovuttamisesta ja määrittää käyttöoikeudet rekisteriin. Tiedot ovat salassa pidettäviä, eikä niitä saa antaa sivullisille, ellei siihen ole kirjallista lupaa asianomaiselta oppilaalta tai ellei hänellä ole edellytyksiä arvioida suostumuksen merkitystä, hänen huoltajaltaan. Tiedon luovuttamiseen oikeuttavat myös eräät lait (Julkisuuslaki 24 § ja Perusopetuslaki 40 §). Opiskelijahuoltorekisteri säilytetään Nurmelan koulun kassaholvissa.

Kouluterveydenhuollon henkilöstö ja psykologi kirjaavat yksilökohtaisen opiskelijahuoltotyön säädetysti potilaskertomukseen ja muihin potilasasiakirjoihin. Vastaavasti kuraattori kirjaa asiakastiedot kuraattorin asiakaskertomukseen.

# 5. OPISKELIJAHUOLLON MONIALAISET PALVELUT

Opiskelijaa tukeva yhteisöllinen koulu arvostaa opiskelijoiden, opettajien, muiden kouluyhteisön jäsenten ja asiantuntijoiden sekä perheiden merkitystä toiminnassaan. Koulu tekee muiden lukiokoulutusta antavien koulujen, jatko-opintoja tarjoavien oppilaitosten, sosiaali- ja terveystoimen sekä muiden nuorten kehitystä tukevien toimijoiden kanssa. Opiskelijahuollon toimijat tekevät tarvittaessa yhteistyötä järjestöjen ja yksityisten palveluntarjoajien kanssa.

## 5.1 Kouluterveydenhuolto

Kouluterveydenhuollon päätoimijana koulussa on kouluterveydenhoitaja, joka toimii kouluyhteisössä terveyden edistämisen asiantuntijana. Terveydenhoitajalla on päävastuu kouluterveydenhuollon toteuttamisesta koululla, työparinaan terveydenhoitajalla on koululääkäri.

Yhteisölliseen opiskeluhuoltoon liittyen kouluterveydenhoitaja osallistuu kouluyhteisön hyvinvointityöhön, edistää koulun, oppilaiden ja henkilökunnan turvallisuutta, on mukana kriisityössä tarvittaessa ja osallistuu kouluympäristön turvallisuus- ja terveysolotarkastuksiin. Koulu- ja opiskeluyhteisöön liittyen terveydenhoitaja tiedottaa saatavilla olevista terveydenhuollon palveluista oppilaille, huoltajille, opettajille sekä muille mahdollisille yhteistyötahoille. Opetushenkilöstön kanssa yhteistyössä kouluterveydenhoitaja osallistuu myös terveystiedon sekä seksuaaliterveyden opettamisen suunnitteluun ja toteuttamiseen. Terveydenhoitaja on vakituinen jäsen yhteisöllistä opiskeluhuoltoa toteuttavissa opiskeluhuoltotyöryhmissä.

Yksilöön kohdistuvana työnä terveydenhoitaja seuraa opiskelijoiden hyvinvoinnin ja oppimisen edistymistä. Tähän sisältyy terveyden, kasvun ja kehityksen seuraaminen ja tukeminen.

Terveydenhoitaja suunnittelee ja toteuttaa kouluilla määräaikaiset terveystarkastukset, ja on lääkärin työparina määräaikaisissa lääkärintarkastuksissa lukion 2. vuosikurssilla. Terveydenhoitaja pyrkii selvittämään tarkastuksista poisjäävien tuen tarpeen mahdollisuuksien mukaan. Terveydenhoitaja huolehtii terveysneuvonnasta koululla terveystarkastusten yhteydessä mutta myös yksilökohtaisesti tarpeen mukaan. Terveydenhoitaja huolehtii koulun opiskelijoiden rokotusten ajantasaisuudesta.

Terveydenhoitaja tekee opiskelijakohtaista työtä, jonka lähtökohtana on terveyden säilyttäminen, sairauksien ennaltaehkäisy ja itsehoidon opastaminen terveysneuvonnan avulla. Opiskelijakohtaisesti terveydenhoitaja osallistuu myös jo olemassa olevan sairauden hoidon tukemiseen. Koulupäivänaikaisen hoidon ja tuen järjestämisen suunnitteluun osallistuminen erilaisten palaverien ja yhteistyötapaamisten muodossa kuuluu terveydenhoitajan työhön. Kaikkeen tähän terveydenhoitaja osallistuu yhteistyössä vanhempien ja opetushenkilöstön kanssa.

Terveydenhoitajan työhön koulussa niin yhteisö- kuin yksilökohtaisestikin kuuluu myös ongelmatilanteiden selvittelyyn osallistuminen. Tällöin yhteistyötä tehdään opiskelijan ja tilanteen määrittelemällä tarpeellisuudella myös muiden opiskeluhuoltotoimijoiden kanssa. Kouluterveydenhoitaja tarjoaa mahdollisuuden muille koulun opiskeluhuoltotoimijoille konsultointiin ja avunpyyntöön, sekä ohjaa hoitoonohjausta tarvittaessa.

Kouluterveydenhoitaja on Kinnulan kouluilla paikalla ainakin yhtenä päivänä viikossa. Tällöin suoritetaan terveystarkastuksia, sekä yhden tunnin avovastaanottoa, jolloin oppilaat voivat tulla ilman ajanvarausta lyhyemmissä asioissa. Terveydenhoitaja on pääasiallisesti tavoitettavissa viitenä päivänä viikossa puhelimitse, Wilman kautta tai sähköpostilla. Näin opiskelijat voivat ottaa terveydenhoitajaan yhteyttä ja sopia ajanvarauksista pidempää selvittelyä vaativissa asioissa. Terveydenhoitajan yhteystiedot on tiedotettu opiskelijoiden koteihin Wilman kautta, sekä terveystarkastuskutsuissa. Myös terveydenhoitajan huoneen ovesta löytyvät yhteystiedot.

Koululääkärin vastaanottoa Kinnulan kouluilla on keskimäärin noin kerran lukukaudessa. Ajanvaraukset ovat pääasiassa terveystarkastusten tekoa varten varattuja, mutta mahdollisuuksien mukaan myös muita terveyteen liittyviä ongelmia tai huolia on mahdollista tulla selvittämään lääkärin vastaanotolle. Lääkärinaikojen vähyyden vuoksi koulun opiskelijoilla on oikeus käyttää Kinnulan terveyskeskuksen palveluita. Päivystysvastaanotto kiireellisissä tilanteissa toimii Viitasaaren pääterveysasemalla, jonne opiskelijat ovat myös oikeutettuja menemään.

## 5.2 Psykososiaaliset palvelut – koulupsykologi ja koulukuraattori

## 

Kinnulan kunta järjestää koulupsykologi- ja koulukuraattoripalvelut. Psykologi ja kuraattori antavat tukea ja ohjausta koulunkäyntiin ja opiskelijoiden kehitykseen liittyvien sosiaalisten ja psyykkisten vaikeuksien ehkäisemiseen ja poistamiseen. Palveluilla edistetään myös koulun ja kodin välisen yhteistyön kehittämistä.

Psykososiaalisen opiskelijahuollon tehtävänä on auttaa ja tukea opiskelijoita ja heidän perheitään erilaisissa koulunkäyntiin, kasvuun ja kehitykseen liittyvissä asioissa yhteistyössä huoltajien kanssa ja heidän luvallaan. Työn tavoitteena on pyrkiä ehkäisemään ongelmien syntyä ja vaikeutumista varhaisella auttamisella. Työ on moniammatillista työtä, jossa nuoren ja perheen tilannetta tarkastellaan kokonaisvaltaisesti.

Koulupsykologiin voi ottaa yhteyttä, jos jokin nuoren elämään tai koulunkäyntiin liittyvä asia askarruttaa tai huolestuttaa. Koulupsykologi ja koulukuraattori työskentelevät osana koulun opiskelijahuoltoa ja kuuluvat opiskelijahuoltoryhmään. He tekevät yhteistyötä myös muiden nuoria auttavien viranomaisten kanssa.

## 5.3 Tulkitsemis- ja avustajapalveluiden tuki

Tulkitsemis- ja avustajapalveluiden järjestämisestä päättää opetuksen järjestäjä. Oppilaan tulkitsemis- ja avustajapalveluiden tarve, määrä ja laatu arvioidaan opiskelijan opettajien ja opiskelijahuoltohenkilöstön yhteistyönä hyödyntäen opiskelijan huoltajan antamia tietoja ja mahdollisten koulun ulkopuolisten asiantuntijoiden lausuntoja.

Äidinkielenään muuta kuin suomea puhuville tarjotaan S2-opetusta ja kielitietoiseen opetukseen kaikissa oppiaineissa kiinnitetään huomiota.

## 5.4 Kouluruokailu

Opetukseen osallistuvalle on annettava jokaisena koulutyöpäivänä tarkoituksenmukaisesti järjestetty ja ohjattu, täysipainoinen maksuton ateria. Ruokailuhetki on opiskelijalle tärkeä. Kouluruokailulla tuetaan opiskelijoiden tervettä kasvua ja kehitystä. Kouluruokailun ja koulupäivän aikana mahdollisesti tarjottavien välipalojen järjestämisessä otetaan huomioon ruokailun terveydellinen ja sosiaalinen merkitys, ravitsemus- ja tapakasvatuksen tavoitteet sekä ruokailutauon virkistystehtävä. Opiskelijoiden osallistamista kouluruokailun suunnitteluun ja toteuttamiseen pyritään lisäämään. Yksittäisen opiskelijan ravitsemukseen sekä terveyden ja sairauden hoitoon liittyvissä tarpeissa, sovitaan tukitoimista yhteistyössä opiskelijan, huoltajan ja kouluterveydenhuollon henkilöstön kanssa.

## 

## 5.5 Opiskelijahuolto ja lastensuojelu

Jokaisella nuorella on oikeus turvalliseen ja virikkeitä tarjoavaan kasvuympäristöön, tasapainoiseen ja monipuoliseen kehitykseen sekä erityiseen suojeluun ja huolenpitoon.

Lastensuojelutyön tarkoituksena on edistää nuoren suotuisaa kehitystä ja hyvinvointia. Lastensuojelutyöllä tuetaan vanhempia, huoltajia ja muita nuoren hoidosta ja kasvatuksesta vastaavia henkilöitä. Tällä työllä pyritään ehkäisemään nuoren ja perheen ongelmia sekä puuttumaan riittävän varhain havaittuihin ongelmiin. Lastensuojelun tarvetta arvioitaessa ja lastensuojelua toteutettaessa otetaan ensisijaisesti huomioon nuoren etu.

Nuorta ja hänen perhettään tuetaan ensisijaisesti siten, että nuori voi kasvaa ja asua omassa kodissaan. Lastensuojelutyötä tehdään yhteistyössä perheen ja sen lähiverkoston sekä eri viranomaisten kanssa. Yhteistyökumppaneina perheen tukemisessa ovat esim koulu ja nuorisotyö.

Lastensuojelutyön käynnistää huoli nuoren hyvinvoinnista, terveydestä tai kehityksestä. Hyvinvointia vaarantavia tekijöitä voivat olla esim. nuoren hoidon laiminlyönti, vanhempien päihteidenkäyttö, mielenterveyden ongelmat tai voimakkaat ristiriidat perheessä. Nuori voi myös itse vaarantaa hyvinvointiaan esim. käyttämällä päihteitä, laiminlyömällä koulunkäyntiään tai tekemällä rikoksia.

Lastensuojelulain 25 §:ssä säädetään ilmoitusvelvollisuudesta. Ilmoitusvelvollisuus koskee kaikkia niitä viranomaisia, jotka työssään toimivat lasten, nuorten ja perheiden parissa. Jokaisella koulun henkilökuntaan kuuluvalla on siis velvollisuus tehdä viipymättä lastensuojeluilmoitus salassapidon estämättä, jos he tehtävässään ovat saaneet tietää nuoresta, jonka hoidon ja huolenpidon tarve, kehitystä vaarantavat olosuhteet tai oma käyttäytyminen edellyttää lastensuojelun tarpeen selvitystä. Lastensuojelun ilmoitusvelvollisuus sivuuttaa muussa lainsäädännössä säädetyn salassapidon. Lastensuojeluilmoitus tulee tehdä, vaikka nuori tai perhe kieltää sen. Hyvän hallintotavan mukaista on kuitenkin informoida perhettä lastensuojeluilmoituksen tekemisestä, ellei ole erityistä syytä jättää tätä tekemättä.

Kaikilla lastensuojelulain 25 § 1 momentissa tarkoitetuilla henkilöillä, joilla on velvollisuus lastensuojeluilmoituksen tekemiseen, on velvollisuus tehdä salassapitosäännösten estämättä ilmoitus poliisille, kun heillä on tehtävässään tietoon tulleiden seikkojen perusteella syytä epäillä nuoreen kohdistunutta rikoslaissa rangaistavaksi säädettyä seksuaalirikosta. Lisäksi asiasta on tehtävä lastensuojeluilmoitus.

Jos koulun työntekijällä on vaikeuksia arvioida, onko nuoresta herännyt huoli riittävää lastensuojeluilmoituksen tekemiseksi, asiasta voi konsultoida lastensuojelun palveluohjaajaa. Lastensuojeluilmoitus tehdään sosiaalitoimeen mieluiten kirjallisesti. Sähköpostitse ilmoitusta ei tule tehdä tietojen arkaluontoisuuden vuoksi.

## 

## 

## 5.6 Lasten- ja nuorisopsykiatrian poliklinikka

Kinnulan kunnan oppilaita palvelee vakavammissa mielenterveyden ongelmissa lasten- ja nuorten psykiatrian poliklinikat. Koulussa heränneen huolen myötä voidaan opiskelija lähettää lääkärin lähetteellä saamaan intensiivisempää keskusteluapua poliklinikoille. Lähete perustuu aina lääkärin arvioon sekä nuoren ja/tai tämän huoltajien tapaamiseen. Myös koulupsykologin arvion perusteella lääkäri voi kirjoittaa lähetteen. Kun lähete on saapunut poliklinikalle, kutsutaan perhe kirjeitse tapaamiseen, jossa asiaan erikoistuneet terveydenhuollon ammattilaiset (psykiatri, psykiatrinen sairaanhoitaja) arvioivat tilannetta ja keskustelevat hoitovaihtoehdoista.

Lastenpsykiatrian poliklinikalla tutkitaan ja hoidetaan alle 13-vuotiaita lapsia ja heidän perheitään, ja nuorisopsykiatrian poliklinikan asiakkaaksi siirrytään tämän iän jälkeen. Jos oppilaan hoito on aloitettu lastenpsykiatrian poliklinikalla, siirtyy hän automaattisesti nuorisopsykiatrian poliklinikan asiakkaaksi. Lasten psykiatrisen poliklinikan asiakkaaksi pääsee lähetteellä.

Äänekosken nuorisopsykiatrisella poliklinikalla hoidetaan 13-20-vuotiaita nuoria. Joskus kontakti psykiatriseen hoitopaikkaan jatkuu vielä aikuisikään asti, ja nuorisopsykiatrian poliklinikalta tarpeen vaatiessa siirrytään aikuispsykiatrian poliklinikan asiakkaiksi.

# 6. TURVALLINEN ARKI

## 6.1 Turvallisuuden edistäminen

Opiskelijalla on oikeus turvalliseen opiskeluympäristöön. Siihen kuuluu fyysinen, psyykkinen ja sosiaalinen turvallisuus. Opetuksen järjestämisen lähtökohtana on opiskelijoiden ja koulun henkilökunnan turvallisuuden takaaminen kaikissa tilanteissa, ja se on osa kouluyhteisön toimintakulttuuria.

Opiskelijahuollon tavoitteena on tukea toimintakyvyn säilymistä myös fyysistä ja psyykkistä turvallisuutta vaarantavissa tilanteissa. Erilaisissa ongelma-, onnettomuus- ja kriisitilanteissa sekä niiden edellyttämässä jälkihoidossa huolehditaan opiskelijan ja koko yhteisön tarvitsemasta psykososiaalisesta tuesta.

Fyysistä turvallisuutta edistetään huolehtimalla koulurakennukseen, opetustiloihin, opetusvälineisiin, opetuksen järjestämiseen, opetustilanteisiin ja välitunteihin sekä kouluyhteisön ulkopuolella tapahtuvaan opetukseen liittyvistä turvallisuustekijöistä. Opetuksen järjestäjän tulee huolehtia siitä, että työelämään tutustumispaikka on turvallinen. Kouluyhteisön turvallisuuden edistämiseen kuuluvat myös koulukuljetuksiin, tapaturmien ennaltaehkäisyyn ja tietoturvallisuuteen liittyvät tekijät.

Turvallisuuden edistämisessä ja turvallisuutta vaarantavien tilanteiden ennaltaehkäisyssä noudatetaan turvallisuutta ohjaavaa lainsäädäntöä, eri oppiaineiden opetukseen laadittuja turvallisuusohjeita sekä muita paikallisia turvallisuutta koskevia linjauksia.

## 

## 6.2 Toiminta äkillisissä kriiseissä ja uhka- ja vaaratilanteissa

Kouluyhteisön turvallisuutta ohjaavat työturvallisuuslaki ja sen mukainen työsuojelun toimintaohjelma. Muita turvallisuutta ohjaavia säädöksiä ovat pelastuslain- ja asetuksen edellyttämä ajan tasalla oleva pelastussuunnitelma.

Koulullamme on turvallisuutta koskevat toimintaohjeet. Kouluyhteisön terveellisyyttä, turvallisuutta ja toimintaohjeiden toteutumista seurataan ja arvioidaan suunnitelmallisesti yhteistyössä kouluterveydenhuollon ja muiden tarvittavien viranomaisten kanssa.

Kinnulan koulujen kriisisuunnitelmassa ovat ohjeet kriisitilanteissa toimimisesta ja psykososiaalisen tuen järjestämisestä. Turvallisuuden edistämisessä koulu toimii yhteistyössä paikallisten viranomaisten kanssa.

Liitteinä Kinnulan Keskuskoulun ja lukion kriisisuunnitelma ja turvallisuussuunnitelma.

## 6.3 Opiskelijoiden suojaaminen väkivallalta, kiusaamiselta ja häirinnältä

Väkivallan, kiusaamisen ja häirinnän ehkäisy sekä siihen puuttuminen kuuluvat kaikille kouluyhteisössä työskenteleville. Väkivalta, kiusaaminen tai häirintä voi olla suoraa tai epäsuoraa, sanallista tai fyysistä voimankäyttöä tai sosiaalista manipulointia, mikä loukkaa ihmisen fyysistä, psyykkistä tai sosiaalista koskemattomuutta. Tekijänä voi olla opiskelija, koulussa työskentelevä aikuinen tai kouluyhteisön ulkopuolinen henkilö.

Uuden lainsäädännön mukaan koululle tuli myös velvollisuus ilmoittaa tietoonsa tulleesta koulussa tai koulumatkalla tapahtuneesta häirinnästä, kiusaamisesta tai väkivallasta niihin syyllistyneen ja niiden kohteena olevan opiskelijan huoltajalle tai muulle lailliselle edustajalle.

Kouluyhteisömme puuttuu aina häiriökäyttäytymiseen. Työtä tehdään aina yhdessä kodin kanssa.

## 6.4 Järjestyssäännöt ja seuraamukset

Opiskelun esteetöntä sujumista sekä kouluyhteisön turvallisuutta ja viihtyisyyttä varten kouluissa on sivistyslautakunnan hyväksymät järjestyssäännöt, joilla edistetään koulun sisäistä järjestystä.

Jos opiskelija ei noudata järjestyssääntöjä, kouluissamme menetellään lukiolain mukaisesti. Lukion kurinpidosta on tehty erillinen kurinpitosuunnitelma.

Liitteenä Kinnulan lukion järjestyssäännöt sekä kurinpitosuunnitelma.

## 6.5 Poissaolojen seuranta

Lukiolain mukaan opetuksen järjestäjän tulee seurata opiskelijan poissaoloja ja ilmoitettava luvattomista poissaoloista huoltajalle. Kinnulassa on käytössä Wilma-ohjelma poissaolojen seurantaa varten. Llukiossa ryhmänohjaajalla (koskien alaikäistä opiskelijaa) on ilmoitusvelvollisuus, mikäli hänen ryhmässään opiskelijalla ilmenee poissaoloja. Mikäli poissaoloja kertyy normaalia enemmän, ottaa ryhmänohjaaja yhteyttä huoltajaan ja kutsuu koolle tämän suostumuksella yksilökohtaisen opiskelijahuoltoryhmän tilanteen selvittämiseksi.

# 7. YHTEISTYÖ OPISKELIJOIDEN JA HEIDÄN HUOLTAJIENSA KANSSA

## 7.1 Opiskelijaan vaikuttamismahdollisuudet kouluyhteisössä

## 

Koulun toimintaa kehitettäessä on tärkeää ottaa huomioon opiskelijoiden mielipiteitä ja toiveita. Opiskelijan osallistaminen koulun toimintaan ja sen suunnitteluun tukee opiskelijan oppimismotivaatiota ja uteliaisuutta sekä edistää hänen aktiivisuuttaan, itseohjautuvuuttaan ja luovuuttaan tarjoamalla kiinnostavia haasteita ja ongelmia.

Kinnulan lukiolla on vaaleilla valittu oppilaskunnan hallitus, jota kuullaan ennen opetussuunnitelman ja siihen liittyvien suunnitelmien sekä järjestyssääntöjen vahvistamista ja ennen muita opiskelijoiden asemaan olennaisesti vaikuttavia päätöksiä tehtäessä. Opiskelijat saavat näin mahdollisuuden osallistua asioiden valmisteluun ja ilmaista mielipiteensä koulunsa toimintaan liittyvistä, heitä yhteisesti koskevista asioista. Myös opiskelijoiden huoltajien näkemyksiä koulun toiminnasta selvitetään määräajoin.

Oppilaskunnan hallitus ja tutortoiminta antavat opiskelijoille mahdollisuuden osallistua koulun kehittämiseen. Tutoropiskelijoiden edustaja osallistuu vakituisena jäsenenä yhteisöllisen opiskelijahuollon KOR:ään.

## 7.2 Kodin ja koulun välinen yhteistyö

Kasvatustyötä tehdään yhteistyössä kotien kanssa. Tämä edellyttää vuorovaikutusta ja yhteistyötä opiskelijan kokonaisvaltaisen terveen kasvun ja hyvän oppimisen tukemisessa. Vuorovaikutus kodin kanssa lisää opettajan opiskelijantuntemusta ja auttaa opetuksen suunnittelussa ja toteuttamisessa.

Kinnulassa kodin ja koulun yhteistyö rakentuu koulun toimijoiden, huoltajien, opiskelijoiden ja eri sidosryhmien arvostavalle yhteistyölle. Keskeisiä toiminnan periaatteita ovat yksilölähtöisyys, yksilöllisyyden ja yhteisöllisyyden huomiointi, vuorovaikutteisuus, ennakoitavuus ja säännöllisyys, ajantasaisuus ja kiinnostavuus sekä jatkuvuus.

## 7.3 Huoltajille tiedottaminen

Koulun opiskelijahuoltotyöstä tiedotetaan koulujen nettisivuilla, Wilmassa, lukuvuositiedotteiden avulla sekä koulun vanhempainiltojen yhteydessä. Koulun opiskelijahuoltohenkilökunta osallistuu asiantuntijoina vanhempainiltoihin, jolloin vanhemmat voivat ottaa henkilökohtaisesti esille huoliaan.

Koulu käyttää Wilma-ohjelmaa opiskelijahuoltotyön tukena. Wilmaa käytetään poissaolojen kirjaamisiin, tiedon välittämiseen opiskelijahuoltohenkilöstön välillä ja kodin ja koulun väliseen viestintään. Yhteydenotto koulupsykologiin ja terveydenhoitajaan voidaan tehdä kasvotusten, puhelimitse tai Wilman kautta.

## 7.4 Tiedonsaanti

Opiskelijan yksilökohtaisen oppilashuollon järjestämiseen ja toteuttamiseen osallistuvilla on salassapitovelvollisuuden estämättä oikeus saada toisiltaan ja luovuttaa toisilleen sekä opiskelijahuollosta vastaavalle viranomaiselle sellaiset tiedot, jotka ovat välttämättömiä yksilökohtaisen opiskelijahuollon järjestämiseksi ja toteuttamiseksi. Lisäksi heillä on oikeus saada ja luovuttaa toisilleen sekä opiskelijan opettajalle, rehtorille ja opetuksen järjestäjälle opiskelijan opetuksen asianmukaisen järjestämisen edellyttämät välttämättömät tiedot. Tiedon luovuttaja joutuu harkitsemaan esim. sitä, onko kysymys sellaisesta tiedosta, joka on välttämätön opiskelijan tai muiden opiskelijoiden turvallisuuden varmistamiseksi. Luovutettava tieto voi koskea muun muassa sellaista opiskelijan sairautta, joka tulee ottaa opetustilanteissa huomioon. Vaikka tiedon luovuttamiselle olisikin edellä todettu lain tarkoittama peruste, yhteistyön ja luottamuksen turvaamiseksi pyritään aina ensisijaisesti hankkimaan opiskelijan tai huoltajan suostumus salassa pidettävän tiedon luovuttamiseen.

Jos opiskelija siirtyy toisen opetuksen tai koulutuksen järjestäjän opetukseen tai koulutukseen, aikaisemman opetuksen järjestäjän on pyydettävä opiskelijan tai tarvittaessa hänen huoltajansa suostumus siihen, että uudelle opetuksen järjestäjälle voidaan siirtää opiskelijahuollon asiakasrekisteristä sellaiset salassa pidettävät tiedot, jotka ovat tarpeellisia opiskelijashuollon jatkuvuuden kannalta. Sen sijaan opetuksen järjestämisen kannalta välttämättömät tiedot toimitetaan salassapidon estämättä viipymättä toiselle opetuksen järjestäjälle tai lukiokoulutuksen ja ammatillisen koulutuksen järjestäjälle. Vastaavat tiedot voidaan antaa myös uuden opetuksen tai koulutuksen järjestäjän pyynnöstä.

# 8. OPISKELIJAHUOLTOTYÖN TOTEUTTAMINEN JA SEURANTA

## 8.1 Opiskelijahuoltoryhmän työn arviointi

Kinnulan yhteisölliset oppilas- ja opiskelijahuoltoryhmät kehittävät ja arvioivat toimintaansa säännöllisesti. Opiskelijahuoltosuunnitelma tarkistetaan vuosittain lukuvuoden alussa. Opiskelijahuoltotyön arvioinnin tulee olla suunnitelmallista, monipuolista ja jatkuvaa. Opiskelijahuoltotyön laadun näkökulmasta on tärkeää, että työn tekemisen edellytykset ovat asianmukaiset ja toimintatavoissa voidaan aidosti ottaa huomioon opiskelijan etu.

Opiskelijahuoltopalveluiden hyvän laadun edellytyksiä voidaan pohtia esim. seuraavien kriteerien valossa:

* opiskelijahuoltoryhmän toiminta ja käytänteet, vuorovaikutus muun opetushenkilöstön kanssa
* palveluiden resursointi ja saatavuus
* työn hallinnollinen organisointi
* palveluista tiedottaminen
* työtilat ja työvälineet
* täydennyskoulutus ja työnohjaus.

## 8.2 Ennaltaehkäisevän opiskelijahuoltotyön arviointi koko kouluyhteisön tasolla

Koulun henkilökunnan yhtenä tärkeänä tehtävänä korostuu aiempaa selkeämmin nuorten kehitykseen liittyvien vaikeuksien ennaltaehkäisemistä ja ongelmiin varhain puuttumista. Lisäksi henkilökunnan tehtävä on edistää nuorten hyvää oppimista sekä opiskelijoiden psyykkistä ja fyysistä terveyttä ja sosiaalista hyvinvointia. Opiskelijan fyysinen ja psyykkinen hyvinvointi saavutetaan parhaiten ennaltaehkäisevällä työllä luomalla koulun arkityöskentely, toimintaympäristö ja –kulttuuri hyvinvointia tuottaviksi.

Yhteisöllisen KOR:n tehtävänä on kerätä tietoa opiskelijoilta, huoltajilta ja koko koulun henkilöstöltä ja arvioida opiskelijahuoltotyön onnistuneisuutta säännöllisesti. Tällä varmistetaan kaikkien osapuolten kuuleminen ja mahdollisuus vaikuttaa ja kehittää koulua oppimisympäristönä entistä parempaan suuntaan.

Wiitaunionin ja Kinnulan kunnan oppilas- ja opiskelijahuollon ohjausryhmä vastaa yleisestä suunnittelusta, kehittämisestä, ohjauksesta ja oppilas- ja opiskelijahuoltotyön koulukohtaisesta arvioinnista. Koulutuksen järjestäjä seuraa tämän oppilashuoltosuunnitelman toteutumista.